**Bűnmegelőzési Hírlevél**

**2020. március**

**Mire ügyeljünk a digitális oktatás során?**

A veszélyhelyzet miatti, iskolán kívüli digitális oktatás miatt a diákok tanításához elkerülhetetlen az internet használat. Van, aki személyi számítógép (PC, laptop), van aki tablet, vagy mobil telefon használatával kapcsolódik az internetre. Az internetképes eszközök használata során van, amikor szükséges az eszköz kamerájának, vagy annak kiegészítőjeként webkamera használata. A kamerával lehetővé válik, hogy más, vagy mások, így a tanár, illetve a diáktársaink is láthassanak bennünket.

Ezzel viszont másokat, idegeneket is beengedünk a magánszféránkba. Láthatják az öltözetünket, vagy annak hiányát, illetve azt a helyiséget, ahol épp tartózkodunk, az ott elhelyezett tárgyakat, és nem tudjuk megakadályozni azt, hogy a kameránk által közvetített képet a többi csatlakozott felhasználó esetleg rögzítse. Az így rögzített felvétel akár rossz kezekbe is kerülhet, és akaratunk ellenére kikerülhet a világhálóra.

**Ha engedélyezzük a kamera használatát, fontos, hogy csak annyit láttassunk magunkból és környezetünkből, amennyi feltétlenül szükséges!**

**Ügyeljünk arra is, hogy amennyiben már nem szükséges a webkamera alkalmazása, azt kapcsoljuk ki!**

A digitális munkarend kötelezően a képernyő elé, az internethez köti a diákokat. A tanulás befejeztével aztán ottfelejtik magukat a képernyő előtt a szokásos szórakozási formák (játék, közösségi oldalak látogatása) miatt.

**A szülőkre fokozott felelősség hárul, hogy ne csak a biztonságos internetezést, de annak időtartamát is ellenőrizzék!**

A biztonságos internet használat érdekében javasoljuk ellenőrizni a megfelelő biztonságú jelszavak, tűzfalak, vírusirtók és tartalomszűrők meglétét a gyermekek internetes kommunikációs eszközein.

Hívjuk fel a gyerekek figyelmét az internetes etikett (netikett) betartására is!

****

A kép illusztráció (Fotó: MTI/Máthé Zoltán)

Felhívjuk az állampolgárok figyelmét arra is, hogy a csalók képesek kihasználni azokat a félelmeket és aggodalmakat, amelyeket a COVID-19 kelt az önmaguk és szeretteik egészségét féltő emberekben.

**Kellő óvatossággal és egészséges bizalmatlansággal megelőzhetjük, hogy a csalók a koronavírus veszélyeire hivatkozva becsapjanak.**

Az ezzel kapcsolatos veszélyekről az alábbi linken tájékozódhatnak részletesen:

<http://www.police.hu/hu/hirek-es-informaciok/bunmegelozes/aktualis/figyeljen-ne-valjon-csalok-aldozatava>

**Heves Megyei Rendőr-főkapitányság**

**Bűnmegelőzési Alosztály**

**112**